Presidenti Bush gati për takimin e NATO-s në Bukuresht
Presidenti do të përqëndrohet tek Afganistani dhe zgjedhimi i Natos
Presidenti Bush do të fillojë një turne në Evropë ku do të marrë pjesë në takimin e nivelit të lartë të NATO-s në Rumani dhe do të vizitojë Ukrainën, Kroacinë dhe Rusinë. Kjo ishte ndër pikat kulmore të presidencës së zotit Bush. Në një ditë nëntori të vitit 2002, dhjetëra mijëra njerëz u mblodhën në sheshin e revolucionit në Bukuresht. Pikërisht aty ku rumunët dikur u konfrontuan me diktatorin, morën edhe ftesën për tu anëtarësuar në NATO. Turma e mbledhur në atë ditë me shi e përshendeste presidentin Bush i cili kishte ardhur këtu nga një takim i nivelit të lartë të NATO-s në Çeki. Ai tha ndër të tjera se Rumania do të sillte në NATO një qartësi morale. Këto ditë feste të vijnë në mend ndërkohë që Rumania përgatitet të jetë mikpritëse e takimit të nivelit të lartë të NATO-s. Këshilltari amerikan për Sigurinë Kombëtare Steven Hadley thotë se Rumania është vendi i përshtatshëm për një gjë të tillë. Si anëtare e NATO-s, Rumania do të votojë në këtë takim nëse do të pranohen tri vende të reja: Shqipëria, Maqedonia dhe Kroacia. Aleanca gjithashtu do të diskutojë një çështje tjetër shumë të rëndësishme: nëse do të fillojnë negociatat për pranimin në NATO të dy republikave ish sovjetike, Ukraina dhe Gjeorgjia. Një çështje tjetër e rëndësishme në takim do të jetë edhe Afganistani. Presidenti Bush pritet tu bëjë thirrje anëtarëve të NATO-s që të rrisin kontributin e tyre për Afganistanin. Bindja e vendeve anëtare që të rrisin kontributin në Afganistan mund të jetë sfida më e madhe e presidentit Bush në këtë takim. Shumë vende anëtare të NATO-s kanë shprehur rezerva për të dërguar më shumë trupa në rajone ku mund të ketë luftime të ashpra. Presidenti Bush pritet të vizitojë edhe Ukrainën e Kroacinë dhe pastaj të ketë një takim me presidentin rus Vladimir Putin. Ky pritet të jetë takimi i tyre i fundit para se udhëheqësi rus të largohet nga posti. //rd//